4)

regulas 325ib un 325.j pantu aizstāj ar šādiem: “325.i pants Indeksa instrumentiem un citiem instrumentiem ar vairākiem pamatā esošiem aktīviem piemērojamā procedūra 1. Iestādes attiecībā uz indeksu un citiem instrumentiem ar vairākiem pamatā esošajiem aktīviem izmanto caurskatīšanas pieeju saskaņā ar šādiem noteikumiem: a) lai aprēķinātu pašu kapitāla prasības delta un izliekuma [līknes] riskam, iestādes uzskata, ka tās tur atsevišķas pozīcijas tieši indeksa vai citu instrumentu ar vairākiem pamatā esošiem aktīviem pamatā esošajās sastāvdaļās, izņemot pozīciju ACTP iekļautā indeksā, attiecībā uz kuru tās aprēķina atsevišķu jutīgumu pret indeksu; b) iestādēm ir atļauts veikt savstarpēju ieskaitu jutīgumam pret riska faktoru konkrētai indeksa instrumenta vai citā instrumenta ar vairākiem pamatā esošajiem aktīviem sastāvdaļai ar jutīgumu pret vienu un to pašu riska faktoru tai pašai ar vienu parādnieku saistītu instrumentu sastāvdaļai, izņemot ACTP iekļautās pozīcijas; c) lai aprēķinātu pašu kapitāla prasības vega riskam, iestādes var vai nu uzskatīt, ka tās tur atsevišķas pozīcijas tieši indeksa vai citu instrumentu ar vairākiem pamatā esošiem aktīviem pamatā esošajās sastāvdaļās, vai aprēķināt atsevišķu jutīgumu pret minētā instrumenta pamatā esošo aktīvu. Pēdējā gadījumā iestādes šādi piešķir atsevišķo jutīgumu pret attiecīgo kopu, kā noteikts 1. iedaļas 6. apakšiedaļā: i) ja, ņemot vērā minētā indeksa svērumus, vairāk nekā 75 % no šā indeksa sastāvdaļām tiktu attiecināti uz to pašu kopu, iestādes piešķir jutīgumu pret minēto kopu un uzskata, ka tas ir ar vienu parādnieku saistīts jūtīgums šajā kopā; ii) visos citos gadījumos iestādes piešķir jutīgumu pret attiecīgo indeksa kopu. 2. Atkāpjoties no 1. punkta a) apakšpunkta, iestādes var aprēķināt atsevišķu jutīgumu pret pozīciju biržas sarakstā iekļautā kapitāla vērtspapīru vai kredīta indeksā, lai aprēķinātu pašu kapitāla prasības delta un izliekuma [līknes] riskiem, ja izliekuma [līknes] riski, kas paredzēti biržas sarakstā iekļautajā kapitāla vērtspapīru vai kredīta indeksā, atbilst 3. punktā izklāstītajiem nosacījumiem. Šādā gadījumā iestādes šādi piešķir atsevišķo jutīgumu pret attiecīgo kopu, kā noteikts 1. iedaļas 6. apakšiedaļā: a) ja, ņemot vērā minētā indeksa svērumus, vairāk nekā 75 % no biržas sarakstā iekļautā indeksa sastāvdaļām tiktu attiecināti uz to pašu kopu, šo jutīgumu piešķir pret minēto kopu un uzskata, ka tas ir ar vienu parādnieku saistīts jūtīgums šajā kopā; b) visos citos gadījumos iestādes piešķir jutīgumu pret attiecīgo biržas sarakstā iekļautā indeksa kopu. 3. Iestādes var izmantot 2. punktā izklāstīto pieeju attiecībā uz instrumentiem, kas atsaucas uz biržas sarakstā iekļautu kapitāla vērtspapīru vai kredītu indeksu, ja ir izpildīti visi turpmāk minētie nosacījumi: a) ir zināmas biržas sarakstā iekļautā indeksa sastāvdaļas un to attiecīgie svērumi šajā indeksā; b) biržas sarakstā iekļautajā indeksā ietvertas vismaz 20 sastāvdaļas; c) neviena no biržas sarakstā iekļautā indeksa sastāvdaļām neveido vairāk kā 25 % no šā indeksa kopējās tirgus kapitalizācijas; d) neviens kopums, kurš ietver vienu desmito daļu no birža sarakstā iekļautā indeksa sastāvdaļu kopskaita un kuru noapaļo līdz veselam skaitlim, neveido vairāk kā 60 % no minētā indeksa kopējās tirgus kapitalizācijas; e) visu biržas sarakstā iekļautā indeksa sastāvdaļu kopējā tirgus kapitalizācija nav mazāka par 40 miljardiem EUR. 4. Iestāde konsekventi laika gaitā izmanto tikai 1. punktā izklāstīto pieeju vai 2. punktā izklāstīto pieeju attiecībā uz visiem tiem instrumentiem, kuri atsaucas uz biržas sarakstā iekļauto kapitāla vērtspapīru vai kredīta indeksu, kas atbilst 2. punktā izklāstītajiem nosacījumiem. Pirms vienas pieejas nomaiņu uz citu iestādei ir jāsaņem iepriekšēja kompetentās iestādes atļauja. 5. Attiecībā uz indeksu vai citu instrumentu ar vairākiem pamatā esošiem aktīviem delta un izliekuma [līknes] risku aprēķina jutīguma dati ir konsekventi neatkarīgi no saistībā ar šo instrumentu izmantotajām pieejām. 6. Indeksam vai instrumentiem ar vairākiem pamatā esošiem aktīviem, kam piemīt citi atlikušie riski, kā norādīts 325.u panta 5. punktā, piemēro 4. iedaļā minēto atlikušo riska papildinājumu. 325.j pants Kolektīvo ieguldījumu uzņēmumiem piemērojamā procedūra 1. Iestāde aprēķina KIU pozīcijas pašu kapitāla prasības tirgus riskam, izmantojot vienu no turpmāk minētajām pieejām: a) ja iestāde spēj iegūt pietiekamu informāciju par atsevišķiem KIU pamatā esošajiem riska darījumiem, iestāde aprēķina šīs KIU pozīcijas pašu kapitāla prasības tirgus riskam, caurskatot KIU pamatā esošās pozīcijas tā, it kā šīs pozīcijas būtu tiešā iestādes turējumā; b) ja iestāde nespēj iegūt pietiekamu informāciju par atsevišķiem KIU pamatā esošajiem riska darījumiem, bet iestādei ir informācija par KIU pilnvaru saturu un ir iespējams iegūt KIU dienas cenu piedāvājumu, iestāde aprēķina pašu kapitāla prasības tirgus riskam šajā KIU pozīcijā, izmantojot vienu no turpmāk minētajām pieejām: i) iestāde var uzskatīt pozīciju kolektīvo ieguldījumu uzņēmumā par vienu kapitāla vērtspapīru pozīciju, kas iedalīta kopai “citi sektori” 325.ap panta 1. punkta 8. tabulā; ii) ar kompetentās iestādes atļauju iestāde var aprēķināt pašu kapitāla prasības KIU tirgus riskam saskaņā ar ierobežojumiem, kas noteikti KIU pilnvarās un attiecīgajos tiesību aktos; c) ja iestāde neatbilst ne a), ne b) apakšpunkta nosacījumiem, iestāde KIU iedala netirdzniecības portfelī. Iestāde, kas izmanto kādu no b) apakšpunktā minētajām pieejām, piemēro pašu kapitāla prasību šīs nodaļas 5. iedaļā noteiktajam saistību neizpildes riskam un šīs nodaļas 4. iedaļā noteiktajam atlikušajam riska papildinājumam, ja KIU pilnvaras paredz, ka dažiem riska darījumiem kolektīvo ieguldījumu uzņēmumā piemēro minētās pašu kapitāla prasības. Iestāde, kas izmanto b) apakšpunkta ii) punktā noteikto pieeju, var aprēķināt pašu kapitāla prasības darījuma partnera kredītriskam un pašu kapitāla prasības kredīta vērtības korekcijas riskam, ko rada KIU atvasināto instrumentu pozīcijas, izmantojot vienkāršoto pieeju, kas izklāstīta 132.a panta 3. punktā. 2. Atkāpjoties no 1. punkta, ja iestādei ir pozīcija kolektīvo ieguldījumu uzņēmumā, kas ņem vērā indeksa kritēriju tā, ka gada ienākumu starpība starp KIU un indeksa kritēriju, kuru tas ņem vērā, pēdējo 12 mēnešu laikposmā ir mazāka par 1 % absolūtā izteiksmē, neievērojot maksas un komisijas naudu, iestāde šo pozīciju var uzskatīt par pozīciju indeksa kritērijā, kuru ņem vērā. Iestāde pārbauda atbilstību šim nosacījumam, kad iestāde izveido pozīciju, un pēc tam vismaz reizi gadā. Tomēr, ja dati par pēdējiem 12 mēnešiem nav pilnībā pieejami, iestāde, kurai jāsaņem kompetentās iestādes atļauja, var izmantot gada ienākumu atšķirības laikposmā, kas ir īsāks par 12 mēnešiem. 3. Iestāde var izmantot 1. punkta a), b) un c) apakšpunktā minēto pieeju kombināciju attiecībā uz tās pozīcijām kolektīvo ieguldījumu uzņēmumā. Tomēr iestāde izmanto tikai vienu no šīm pieejām attiecībā uz visām pozīcijām vienā un tajā pašā kolektīvo ieguldījumu uzņēmumā. 4. Piemērojot 1. punkta b) apakšpunktu, iestāde veic aprēķinus saskaņā ar šādiem noteikumiem: a) lai aprēķinātu pašu kapitāla prasības minētajai saskaņā ar metodi, kura saistīta ar jutīgumu un noteikta šīs nodaļas 2. iedaļā, KIU vispirms uzņemas pozīciju maksimālā apmērā, kādu pieļauj tā pilnvaras vai attiecīgie tiesību akti riska darījumos, kas piesaista augstākās minētajā iedaļā noteiktās pašu kapitāla prasības, un tad turpina uzņemties pozīcijas dilstošā secībā, kamēr tiek sasniegts maksimālais kopējo zaudējumu limits; b) lai aprēķinātu pašu kapitāla prasības šīs nodaļas 5. iedaļā noteiktajam saistību neizpildes riskam, KIU vispirms uzņemas pozīciju maksimālā apmērā, kādu pieļauj tā pilnvaras vai attiecīgie tiesību akti riska darījumos, kas piesaista augstākās minētajā iedaļā noteiktās pašu kapitāla prasības, un tad turpina uzņemties pozīcijas dilstošā secībā, kamēr tiek sasniegts maksimālais kopējo zaudējumu limits; c) KIU maksimālajam apmēram, kādu pieļauj tā pilnvaras vai attiecīgie tiesību akti, attiecīgā gadījumā piemēro sviru. Pašu kapitāla prasības visām pozīcijām tajā pašā kolektīvo ieguldījumu uzņēmumā, attiecībā uz kurām izmanto pirmajā daļā minētos aprēķinus, aprēķina atsevišķi kā atsevišķu portfeli, izmantojot šajā nodaļā izklāstīto pieeju. 5. Iestāde var izmantot 1. punkta a) vai b) apakšpunktā minētās pieejas tikai tad, ja KIU atbilst visiem 132. panta 3. punkta un 132. panta 4. punkta a) apakšpunktā minētajiem nosacījumiem.”;